b'\n_START_ARTICLE_\nJerome Edward Rupnik\n_START_SECTION_\n\xc5\xbdivljenjepis\n_START_PARAGRAPH_\nJerome Edward Rupnik, kontraadmiral Vojne mornarice ZDA se je rodil o\xc4\x8detu Franku (Francu), rudarju - minerju in materi Jennie Kaucic (Kau\xc4\x8di\xc4\x8d). Po pri\xc4\x8devanju E. Gobca je bil admiral Rupnik zelo ponosen na star\xc5\xa1e in svoje slovensko poreklo._NEWLINE_Sredi 2. svetovne vojne je bil julija 1943 regrutiran v vojno mornarico. Kot bolni\xc4\x8dar je absolviral potrebne programe in postal kemijski tehnik. Kot rezervist-bolni\xc4\x8dar je med letoma 1945 in 1948 nadaljeval s svojo medicinsko izobrazbo na Dr\xc5\xbeavni univerzi v Pittsburghu, Kansas, postal doktor medicine in obenem dobil \xc4\x8din sanitetnega poro\xc4\x8dnika. Zato se je odlo\xc4\x8dil nadaljevati zdravni\xc5\xa1ko kariero v vojni mornarici. Zdravni\xc5\xa1ki sta\xc5\xbe je za\xc4\x8del 1948 v mornari\xc5\xa1ki bolnici v Bethesdi, Maryland, nato pa je slu\xc5\xbeboval kot zdravnik v mornari\xc5\xa1kih enotah, na ladjah. V letih 1951-1953 se je posvetil \xc5\xa1tudiju in izpopolnjevanju, potem pa je bil kirurg v \xc5\xbee omenjeni vojnomornari\xc5\xa1ki bolnici v Bethesdi. Nato je bil preme\xc5\xa1\xc4\x8den v Atene, kjer je bil od 1956-1958 vodja sanitetne skupine v ameri\xc5\xa1ki vojnopomorski bazi. Bil je tudi imenovan za profesorja kirurgije na Univerzi Georgetown. Aprila 1971 je postal poveljnik vojnomornari\xc5\xa1ke medicinske \xc5\xa1ole v Bethesdi. Maja 1972 je bil povi\xc5\xa1an v \xc4\x8din kontraadmirala. Postal je tudi \xc4\x8dlan ameri\xc5\xa1kega kirur\xc5\xa1kega in medicinskega zdru\xc5\xbeenja. Je prejemnik \xc5\xa1tevilnih odlikovanj, med drugim tudi srebrne in bronaste zvezde in medalje za uspe\xc5\xa1no delo.'